Catarroja continua amb els actes de reconeixement als seus esportistes amb la recepció del CD Sirenas
25 febr. 2022

Catarroja recull any rere any triomfs en el món de l'esport gràcies a la dedicació de desenes d'esportistes que porten ben alt el nom del nostre municipi per tota Espanya i, en ocasions, per Europa. Per això, des de la regidoria d'Esports, s’està fent una ronda de reconeixements institucionals a aquests èxits que, en aquests anys de pandèmia, encara han sigut de major mèrit, per l'esforç extra que han suposat.

La ronda de reconeixements per part de l'Ajuntament ha continuat amb els nadadors i nadadores del CD Sirenas, un dels clubs més representatius de la localitat. Els èxits collits en la piscina durant els passats campionats d'Espanya benjamins i alevins disputats a Tenerife han sigut un dels motius del reconeixement que se'ls ha atorgat.

Una representació del club va acudir al saló de plens de l'Ajuntament de Catarroja on la vicealcaldessa, Lorena Silvent, i el regidor d'Esports, Alejandro García, van voler donar l'enhorabona als menuts i les seues famílies per l'èxit. La directiva ha signat en el llibre d'esports de la ciutat, així com les joves figures del club, que també van voler deixar el seu record en aquest registre dels èxits esportius.

“El CD Sirenas és un exponent del treball dur i la dedicació en el nostre municipi. Ells han patit molt les complicacions derivades de la pandèmia, però no s'han rendit, demostrant la seua valentia, esforç i dedicació. L'Ajuntament sempre els ha mostrat el seu suport com a la resta d'entitats esportives que esperem que durant les pròximes setmanes i mesos puguen acostar-se a signar en el llibre d'esports de la ciutat que segur que prompte acabarà les seues pàgines”, explica Alejandro García, regidor d'Esports.

El CD Sirenas es va proclamar campió d'Espanya aleví en els campionats disputats a Tenerife i és un exponent a escala nacional de l'esport. Un club presidit i impulsat durant anys per Antonio Solero, que ha aprofitat la trobada amb les autoritats municipals per a comunicar el seu relleu en el càrrec, que serà ocupat per Marina Robledo.